Kaal man op strand het polisie op holArgieffoto ’n 24-jarige man is Woensdag in hegtenis geneem nadat hy glo kaalbas langs die strand in Humewood in Gqeberha gehardloop het. Kol. Priscilla Naidu, polisiewoordvoerder, sê die man het na bewering met ’n blou Volkswagen Polo, wat aan sy ma behoort, in ’n heining van ’n munisipale gebou by die strand vasgery. “Hy het toe kaal uitgetrek en in die rigting van aankomende verkeer op die M4 begin hardloop totdat ’n polisievoertuig hom in sy spore gestuit het,” sê Naidu. “Die man het eers begin weghardloop toe hy die polisievoertuig gesien het. Met die hulp van die gemeenskap is die 24-jarige man aangekeer.” Die man is na die polisiestasie geneem en is van roekelose en nalatige bestuur aangekla. “Daar word beweer dat die man onder die invloed van verdowingsmiddels was en hy is daarna vir waarneming in die hospitaal opgeneem.”